text:
Paîs Basc: scjàs politic par altris câs di torture
Ta chestis ultimis zornadis i mieçs di comunicazion dal stât spagnûl, massime chei bascs, a àn fevelât di un gnûf câs di torture cuintri di doi citadins bascs acusâts di jessi membris di ETA. Magari cussì no, l’ûs de violence de bande des fuarcis di polizie spagnolis, no dome come sisteme par interogâ, ma ancje dome par scunî i fermâts, e rimonte inmò ae ete franchiste e no à mai dât segnâi di finî. Cun di fat, lis violencis fatis cuintri dai arestâts, che a jentrin ad in plen inte definizion internazionâl di torture, a son stadis metudis in vore in cetancj câs, massime cuintri dai membris di grups armâts indipendentiscj e di opositôrs politics, in particolâr intal Paîs Basc là che par agns a àn operât ancje scuadrons de muart al servizi des autoritâts spagnolis (come ben dimostrât dal câs dai GAL), ma ancje intai Paîs Catalans. Ta chescj ultins agns a son stâts centenârs i citadins bascs che a àn denunciât torturis de bande des fuarcis di polizie e no si trate dome di etarras (o sei membris di ETA), ma ancje di rapresentants politics e culturâi dal panorame nazionalitari basc. Si trate di une pratiche facilitade dal regjim di incomunicazion che la legjislazion spagnole e permet pai prins cinc dîs daspò dal arest, cuant che il fermât al reste tes mans de polizie par 120 oris di file cence podê viodi nissun, nancje un avocat, e cence nissun control esterni, come che di agns e va dilunc a denunciâ Amnesty International. Cundut achel, la plui part di chescj câs, no ven nancje indagade par vie che lis autoritâts politichis e judiziariis spagnolis a sierin la cuestion cul dî che ducj i etarras arestâts a àn ordin di denunciâ torturis. Dut câs, ogni tant, al salte fûr un câs che pe sô gravitât nol permet di platâ la cuestion. E al è propit ce che al è sucedût ta chestis zornadis daspò dal ricovar di urgjence di Igor Portu arestât cualchi ore prime de Guardia Civil cun Mattin Sarasola intal paîs di Arrasate. Cuant che la polizie lu à menât tal ospedâl di Donostia, Portu al mostrave une cueste rote, un polmon sbusât cun versament di sanc, un voli pestât e pachis su dut il cuarp. Daûr dai sanitaris se a vessin spietât inmò prime di ricoverâlu il zovin al riscjave di murî par vie de feride intal polmon. Daspò che la gnove e je stade comunicade de radio Infozazpi Irratia e po de edizion in rêt dal cuotidian Gara, al è saltât fûr un montafin mediatic, ma soredut politic. La Guardia Civil che tun prin moment, daspò dal arest dai 6 di Zenâr, e veve fevelât di un fer cence nissun probleme, une volte deventadis publichis lis condizions di Portu e à comunicât che la feride tal polmon e jere stade causade di un colp cjapât dal zovin te puartele de machine intant dal arest. Plui tart il ministri spagnûl dal interni, Alfredo Perez Rubalcaba, intune conference stampe, al à dite che daspò vêsi fats identificâ cence problemis, i doi zovins a vevin cirût di scjampâ cuant che la polizie e veve cirût di controlâ i lôr russacs e che lis feridis a jerin stadis causadis de barufe saltade fûr cul tentatîf dai fantats di scjampâ. Cun di fat, tal framieç, a jerin stadis comunicadis ancje lis condizions fisichis di Mattin Sarasola che al presentave segnâi di pachis su dut il cuarp. A jevâ lis reazions duris e la domande di sclariments rivadis massime dai rapresentants politics bascs, ma ancje des associazions pai dirits umans, no jerin duncje dome lis condizions di salût dai doi zovins, ma ancje lis versions contraditoriis des autoritâts spagnolis. Tant plui che, ancje cjapantlis par buinis, no si capive cemût che cuntune feride cussì serie di riscjâ di murî, Igor Portu al fos stât menât in ospedâl passe sedis oris daspò che i fats a saressin capitâts. Tal framieç di Madrid si cirive di sviâ la atenzion dai mieçs di comunicazion, cul dî che i doi arestâts a saressin stâts membris de celule di ETA responsabile dal atentât intal aeropuart di Barajas. Une informazion cheste mai saltade fûr prime, cundut che par solit, al moment dal arest, lis autoritâts spagnolis a dan simpri une grande evidence ai episodis di violence atribuîts ai etarras arestâts. Parcè dâ fûr chestis informazions propit cumò? Intervistade de emitente radiofoniche Infozazpi Irratia, la avocate di Portu, Amaia Izko, e à declarât che “ce che si vûl fâ al è confondi cul butâ fum, cul fâ il rumôr plui grant pussibil par taponâ il scjàs che a son daûr a movi lis notiziis su la situazion di Igor e Mattin. A son daûr a inventâsi lis acusis plui penzis pussibilis. Cussì, no dome si va a violâ la presunzion di inocence, il segret istrutori, l'isolament, ma, cence dubi, si smire a fâ il rumôr plui grant pussibil par taponâ lis provis des torturis”. Dut câs, di là des peraulis de avocate dal zovin basc, a discreditâ lis peraulis des autoritâts spagnolis a son i stes fats. Prin di dut, a smentî la version dal ministri e de polizie, za in contradizion tra di lôr, a jerin stadis lis fameis di Portu e di Sarasola che a vevin dite che i doi zovins, cuant che daspò dal arest a jerin stâts puartâts intes lôr cjasis de polizie pe percuisizion, no mostravin segnâi di pachis come che, invezit, al varès vût di jessi se lis violencis si fossin vudis intant dal arest. Ai 10 di Zenâr e je stade rindude publiche la declarazion di un testemoni che al veve viodût cui siei voi cemût che al moment dal arest i doi fantats bascs no vevin fat resistence e che no si vevin vût episodis di violence. Tes zornadis seguitivis a son stadis rindudis publichis lis declarazions dadis dai doi zovins ai magjistrâts che ju vevin interogâts. Ducj e doi a àn contât la dinamiche dal fer di polizie, che si veve davuelt cence incidents, e po lis violencis patidis tes oris daspò dal arest che a vevin vût il moment plui dûr pôc prime dal ricovar di Portu, cuant che i doi zovins a jerin stâts menâts fûr dal centri di detenzion, tune boschete ad ôr di un riu, là che ur jere stade fate la “bolsa” e altris formis di torture. Al va dite che cuant che i doi fantats a son stâts interogâts a jerin ducj e doi in regjim di incomunicazion, ven a dî che no dome no podevin comunicâ tra di lôr, ma no vevin vût contats cun nissun fûr che cu la polizie e che no savevin nuie di ce che al sucedeve fûr de stanzie là che a jerin sierâts. Il fat che lis lôr declarazions a sedin coerentis tra di lôr, come che al à ricognossût il stes judiç spagnûl che ju à interogâts, coerentis cui risultâts dai esams medics, e coerentis cu lis testemoneancis cjapadis sù ta chestis zornadis tra chei che a vevin podût viodi alc al dimostre a clâr che la torture e je inmò une realtât intal stât spagnûl, massime cuant che si à a ce fâ cun presonîrs bascs.
[Font: Gara, 07-08-09-10-12/01/2008; El Mundo, 08/01/2008; Mon Divers, 09/01/2008; EiTB, 10/01/2008; Infozazpi Irratia, 10/01/2008]


c: text/html

text:
Inte
suaze des manifestazions che a àn fat dal paîs di Obinitsa la
capitâl 2015 des comunitâts ugrofinichis, il president de Estonie,
Toomas Hendrik Ilves, al à fat il pont su la situazion che chestis
popolazions a vivin ator de Europe. Trê des lenghis di cheste famee
– ongjarês, finlandês e eston – a son uficiâls dentri de Union
Europeane; lis comunitâts sami a gjoldin di tutele e di une
rapresentance uficiâl in Finlande, Norvegje e Svezie; in Letonie
invezit la lenghe livone, rivade sul pont de estinzion, e je cumò al
centri di iniziativis par rianimâle. Par Ilves, inte Federazion
Russe si à invezit dute une altre ande. Lis comunitâts plui
gruessis, chês cun passe mieç milion di personis tant che udmurts,
morvins e mari, a vivin sot de pression de assimilazion, intant che
chês plui piçulis a son a risi di disparizion. Il riferiment dal
president de Estonie al è massime ae situazion dai vods che i lôr
paîs a vegnin drazâts des autoritâts russis par permeti la
costruzion di un gnûf puart sul golf di Finlande.
Font:
Estonian
World Review,
08/01/15

robotstxt: allowed

filter: keep


text:
Passe cinc
mil personis si son dadis adun il prin di Jugn a Baiona / Bayonne par
rivendicâ la nassite di une Coletivitât teritoriâl che e cjapi
dentri dute Ipar Euskal Herria, o sei la part setentrionâl dal Paîs
Basc che si cjate dentri intal stât francês. In prime file, daûr
dal strisson cu la scrite “Lurralde kolektibitatea orain!”
(Coletivitât teritoriâl cumò), a jerin cetancj rapresentants
politics (socialiscj, ecologjiscj, nazionaliscj bascs, centriscj e di
altris areis politichis ancjemò) e aministradôrs locâi, ma ancje i
rapresentants des categoriis economichis e des organizazions
culturâls che a sostegnin cun fuarce cheste rivendicazion. L’obietîf
al è chel di svilupâ un sogjet juridic di dirit public che al cjapi
il puest dai dipartiments atuâi e che al vedi competencis autonomis
sul plan de economie, dai traspuarts, de agriculture, dal turisim, de
cjase, de cooperazion transfrontaliere, de culture e de lenghe
basche. La vilie de manifestazion, il ministri francês dal interni
Manuel Valls, che si veve za fat notâ pe sô linie dure cuintri des
rivendicazions baschis, al jere intervignût par manifestâ la sô
contrarietât publiche al progjet.
Font:
Le Journal du Pays Basque, 01/06/13; Gara, 02/06/13; La République
des Pyrénées, 02/06/13


text:
Paîs Basc: i socialiscj a lassin la Navare ae diestre
La diestre spagnoliste e tornarà al podê in Navare e a splanâi la strade i àn pensât i socialiscj. Tes ultimis elezions, UPN e CDN, i doi partîts de diestre che a jerin stâts al guvier te legjislature stade, a vevin pierdût la maiorance assolude e a vevin vût di contentâsi di 24 deputâts; la sezion navare dal Partît Socialist (PSN) e veve cjapât 12 parlamentârs, la çampe radicâl (IUN) a ‘nt veve otignûts doi e i moviments nazionaliscj bascs, che si vevin dâts dongje te coalizion Nafarroa Bai (NaBai), a vevin concuistât 12 deputâts. Daspò di doi mês di negoziazions e someave vierzisi la strade di une aleance di guvier formade di socialiscj, nazionaliscj bascs e çampe radicâl, ma la dirigjence centrâl dal Partît Socialist (PSOE) e à scancelât ogni sperance di cambiament pe Navare. Cun di fat, a Madrid, il diretîf dal partît al à ribaltât la soluzion sielzude dal PSN e al à imponût la strade de astension cuant che si larà a votâ pal gnûf guvier. Ven a dî che cu lis 12 schedis blancjis dai deputâts socialiscj, Miguel Sanz al tornarà a cjapâ in man la presidence de Navare cu la maiorance relative che i rive de coalizion tra UPN e CDN. La decision dal diretîf centrâl dal partît, e à lassât scaturîts no dome i militants, ma ancje diviers dai cuadris dirigjents dal PSN che a àn domandât il cjâf dal segretari regjonâl, Carlos Chivite, e dal candidât ae presidence, Fernando Puras, acusâts di poiâ la linie imponude di Madrid. Chest ultin al à cussì decidût di dimetisi di deputât e al à visât la dirigjence dal PSOE che la decision cjapade a Madrid e riscje di crevâ il PSN. Il segretari dal PSOE, José Blanco, al à za dite che cui che nol seguìs la strade dade de direzion centrâl al sarà parât fûr. Cun cheste cjolte di posizion, i socialiscj spagnûi a dimostrin ancjemò une volte che a àn miôr vignî a pats cu la diestre post franchiste, che poiâ la volontât di autoguvier che e va dilunc a cressi intai teritoris storics che a formin il Paîs Basc.
(Font: Gara, iparralde.eu, 06-07/08/07)


text:
mercoledì 14 luglio 2010
Glesie Furlane e La Patrie dal Friûl insiemit a Aquilee
Comunicât stampe: Glesie Furlane e La Patrie dal Friûl insiemit a Aquilee Come ogni an, tal non dai Sants Ermacure e Furtunât, Glesie Furlane e La Patrie dal Friûl si cjatin a Aquilee par celebrâ i patrons dal Friûl.
La messe par furlan e sarà celebrade te Basiliche Mari a lis 6 di sere di domenie ai 18 di Lui. Dopo ducj i partecipants si trasferiran alì dal ristorant “ai Patriarchi” par continuâ la serade in compagnie cu la presentazion dal ultin numar de riviste in lenghe furlane “La Patrie dal Friûl”.In cuviertine Tania Morandini, diretore di orchestre internazionâl, furlane di Vergnà che e conte la sô esperience. Di une Morandini a un altri, Giuseppe: il gnûf president de bancje ex-Crup, che cumò si clame CassarisparioFVG, a proposit de lenghe furlane al declare «Fevelâ par furlan cu la nestre int o pensi che e sedi la miôr maniere par fâsi sintî dongje».
Dilunc dal gjornâl si fevele ancje de situazion no masse buine pal furlan “di là da la aghe” e de visite in regjon de delegazion dal Comitât consultîf de Convenzion-cuadri pe protezion des minorancis nazionâls dal Consei di Europe.
Tes pagjinis “internazionâls” invezit si torne a fevelâ di musiche dilà dai confins, in Slovenie e in Austrie. Di no pierdi i conseis pai libris par furlan di puartâ in vacance.
Tal archivi dal sît www.lapatriedalfriul.org si puedin lei ducj i contignûts de riviste fint al mês passât. Si ricuarde che “La Patrie dal Friûl” si le cjate tes miôr librariis e ediculis o si ricêf a cjase par abonament.
Pubblicato da Comitât pe Autonomie e pal Rilanç dal Friûl a 20:48
Etichette: Aquileia, Friuli Autonomia
Iscriviti a: Commenti sul post (Atom)


text:
Cuntune vore di marum tal cûr, nô amîs dal Comitât pe Autonomie e il rilanç dal Friûl, il to Comitât, o sin culì cunvignûts par dimostrâti il nestri ingropât salût e par diti un gracie sintût , sincîr e profont, pal tô impegn simpri salt e mai strac di lavorâ pal Friûl.
La tô vite, e je simpri stade dal dut dedicade ae comunitât tai diviers nivei di impegn public che a van, come une volte si usave, dal Consei Comunâl al Parlament, passant pe Regjon.
O ricuardin la tô azion pe ricostruzion post-taramot, il to agjî, adun a ducj i nestris parlamentârs, che in chê ete a savevin fâ scuare cence pierdi la lôr identitât politiche, par otignî i fonts dal Stât e par dâ vite a chel virtuôs e maraveôs model di ricostruzion da ducj judicât positîf.
O ricuardin il to impegn, a fin che la ricostruzion no fos dome fisiche ma ancje ocasion di svilup.
O ricuardin il to supuart ae istituzion de Universitât dal Friûl, volude dal popul in mût ustinât, e che tu tu âs volût che nassès cuntune precise finalitât leade ae realtât furlane.
O ricuardin lis tôs iniziativis parlamentârs che daspò, concludût il to mandât a son ladis a finî te leç su lis areis di confin e te leç dal ricognossiment de lenghe furlane tant che lenghe minoritarie storiche.
Tornât tant par dîle cussì, ae vite normâl, no tu ti sês mai metût a polsâ, parcè che il ripôs nol jere di sigûr une tô carateristiche. Tu âs cjapât chel to impegn autonomist che al jere simpri dentri dite e che intun ciert moment ti à puartât, come che tu stes tu lu ricuardavis, a risolvi il vincul associatîf partitic.
Al jere il 8 di novembar dal 2005 cuant che, a front des dificoltâts de politiche nazionâl e regjonâl, cun te tant che animadôr, o vin burît fûr un apel pe autonomie e il rilanç dal Friûl.
Un an dopo o vin tignût tal salon dal cjistiel di Udin, une vore cjariât di storie, la Assemblee Costituent dal Comitât e tu tu sês stât simpri "magna pars".
O ài ancjemò denant a voi la imagjin di te che tu presentavis la soluzion finâl dai lavôrs, daspò aprovade par aclamazion, come che o ài ancjemò limpide la inmagjin dal abraç fra te e il President Napoletano in ocasion de sô penultime visite a Udin.
Dentri al Comitât tu âs dât verementri tant, cu lis tôs intuizions, cul to agjì, cu la tô capacitât di vuidâ, cul to jessi in relazion cu lis realtâts plui diferentis, cui tiei scrits.
Tu rivavis cuntun piçul biliet che al ti servive di olme par chel che tu vevis di dî e fâ. No tu detavis il verp. Tu proponevis lis cuestions che tu tignivis impuartantis. Tu savevis, daspò scoltâ les opinions di ducj a dal confront al saltave fûr la linie che si lave daûr.
Tu âs simpri desiderât, e nô cun te, il dialic cu lis categoriis economichis, cu lis fuarcis sociâls, cul mont dal Associazionisim cun lis istituzions. Dut chest si è realizât.
Tu vevis un ricuart particolâr pe Glesie furlane.
O mi inpensi che i nestris incuintris cui Vescui de nestre diocesi, a colp tu disevis che no tu jeris un crodint ma che tu ricognossevis ae Glesie il merit di batisi pes grandis causis dal Friûl e no tu mancjavis di sburtâ l'ûs de nestre lenghe tes funzions religjosis.
Cuant che la cause dal Friûl lu domandave no tu vevis pôre dai ostacui. Tu frontavis dut e ducj. Tu jeris determinât.
Pal Friûl, tu disevis, chest e altri parcè che tu, o zonti jo, dal Friûl tu jeris inamorât e dal Friûl tu ses stât un protagonist apassionât in dutis lis batiis che, piçulis o grandis, tu âs ducj i dîs vivûts cul cûr.
La tô zornade e jere lungje e començave cu lis telefonadis di matine buinore.
Al è merit to, de tô ripetude insistence in sede parlamentâr, se finalmentri, daspò, tante spiete, e à vût lûc la sperimentazion, cumò sierade, de trasmissions RAI in lenghe furlane.
La lenghe. Come element principâl di identitât, ti à simpri viodût a so sostegn ancje in sede regjonâl cuant che je stade fate buine la leç di valorizazion e di tutele che a spiete ancjemò une concrete aplicazion.
Une cuestion che ti à simpri preocupât e je chê istituzionâl. Bisugnave difindi e valorizâ la specialitât de Regjon che, tu disevis, al cjate fondament vuê ancje te pacifiche coesistence di ben trê minorancis.
Pe sistemazion de Regjon, tu zontavis, al è rivât il moment dal trasferiment des funzions aministrativis al sisteme de autonomie .
Arnalt al crodeve intun gnûf autonomisim o, miôr ancjemò, intun autonomisim moderni che nol ponte a spacaduris dal teritori, ma al autoguvier dai teritoris in clâf aministrative, valorizant cussì le "specificitât " locâls che a son une ricjece, e no un intop al svilup.
Cuant che daspò tu ti sês batût, in mieç a dificoltâts e prejudizis, pe la costituzion de Assemblee des Provinciis Furlanis che tu tu viodevis cuâl organisim par frontâ i problemis interprovinciâi.
A ti, cussì ancje a nô, ogni tant si sintive un tic di amarece pe pocje atenzion dal moviment politic sui cantins dal autonomisim.
Ma daspò tu concludevis disint: bisugne là indenant istès. Tu sintivis l'impegn come une mission.
Nô, Arnalt, ti vin considerât simpri, come une persone impegnade te vite publiche.
Ma tu, no tu jeris dome chest.
Tu tu as vût simpri une grande sensibilitât pe tô famee : la femine che cui fîs ti è stade simpri dongje in particolâr tal timp de malatie. O ricuardi la tô preocupazion par jê cuant che no stave tant ben, e tu tu fremevis par la sô salût.
A ti Arnalt, cun grande amicizie e stime, o disin, dal profont dal cûr il nestri "mandi".


text:
DIRITTI LINGUISTICI
NEGATI
...........
"(...) Se cualchidun al pensàs di denunciâ chest fat aes autoritâts competentis nol fasarès altri che il so dovê di citadin.
Par intant, si spietìn che a disin alc o la presidente de Regjon o la assessore regjonâl pe istruzion.(...)
EUROFURLAN
...............
Dal sît di
EURO FURLAN
Scuele vierte. Par dut, par ducj
ma no pal furlan
Al è timp di “Scuelis viertis”. Dai 15 di Zenâr ai 15 di Fevrâr si à di fâ la iscrizion dai fruts a scuele pal prossim an e par chest dutis lis istituzions scolastichis – de infanzie, primariis e secondariis di prin e secont grât – a inmanein incuintris di pueste par presentâsi ai lôr potenziâi arlêfs e aes lôr fameis.
I apontaments di cheste fate a son une ocasion pes scuelis par vierzisi e par mostrâ cemût che a son e ce che a fasin, tra struturis, risorsis e ufierte formative, servizis e altris iniziativis, intant che gjenitôrs e fruts a varessin di rivâ adore a tirâ dongje i elements che a coventin par sielzi la scuele dulà tacâ l’an scolastic 2015/2016.
Se si cjape part a cualchidun di chescj incuintris o, plui in gjenerâl, se si lei ce che al sucêt in chestis ocasions, si rindisi cont che, magari cussì no, tes scuelis dal Friûl la situazion no je par nuie biele.
Al è emblematic ce che al è sucedût cualchi dì indaûr a Pordenon, là che une dirigjente scolastiche, cence pudôr e cence rispiet pes leçs e pai dirits linguistics, e à dit a clâr ai gjenitôrs di no domandâ l’insegnament di furlan e par furlan, parcè che nol covente e al robe timp a chês altris materiis.
La “performance” di une “civil servant” – lu scrivìn par inglês, parcè che cussì al è plui “cool” – che e propon une violazion di dirits di fonde, cu la scuse che si varès di cambiâ l’orari complessîf, e salacor si svante di no meti in vore une leç statâl e une regjonâl, che a divegnin di un principi di fonde de Costituzion, si comente par so cont. Se cualchidun al pensàs di denunciâ chest fat aes autoritâts competentis nol fasarès altri che il so dovê di citadin.
Par intant, si spietìn che a disin alc o la presidente de Regjon o la assessore regjonâl pe istruzion.
Magari cussì no, chel di Pordenon nol è un câs isolât. Al baste lei l’articul dal cuotidian locâl che al à dât fûr la notizie. No dome parcè che al pant une cierte sodisfazion (‘nomen omen’?) pe cjolte di posizion de dirigjente e al palese grampadis di disinformazion ideologjiche cuant che al fevele di «materia che nessuno di fatto richiede» (dulà?? parcè??) e di «beçonons» (cuâi? trops?) metûts de Regjon pal furlan «mentre per gli insegnamenti di base il Ministero tende sempre più a contrarre risorse, soprattutto in termini di docenza». Ma ancje pe realtât che al descrîf, stant che al marche – nancje che e fos une robe juste e normâl – che «quando ci si reca in segreteria per iscrivere i bambini a scuola, è lo stesso personale a dissuadere i genitori dal presentare la richiesta».
Cui che al à fîs in etât di scuele al sa che cheste tindince si le cjate ancje inaltrò, sei tra i dirigjents e i insegnants che tra i funzionaris di segretarie, che evidentementri a ricevin istruzions di cheste fate de bande dai lôr sorestants.
Al sucêt ancje di ca de aghe. Sabide stade, par esempli, un nestri amî al è lât intune scuele medie di Udin, par un apontament di “Scuelis viertis”.
Nus à contât di une presentazion bielonone: un biel powerpoint, bielis fotos, descrizions sioris di cors, servizis e altris ativitâts plui o mancul speciâls (lenghis forestis, musiche, gjitis, concors…) e une insistence sei sul schermi che tes peraulis des insegnantis tal marcâ i principis e indreçaments di fonde de scuele e de sô azion didatiche e formative, a tacâ dal bon acet, dal dialic interculturâl, dal rispiet de diversitât, dal rapuart cul teritori e de legalitât.
Une presentazion cussì sflandorose che al nestri amî i veve vignude gole no dome di notâ so fì ma ancje di notâsi lui ta cheste scuele cussì biele e cussì juste!
Un altri gjenitôr, però, si veve inacuart che al mancjave alc e al domandave alc in cont de lenghe furlane, stant che no le veve sintude o viodude di nissune bande. La rispueste e je stade sù par jù cheste: «il furlan nus al domandin in pôcs, cussì no lu proviodìn parcè che se al fos o varessin di taiâ fûr une ore di pueste e ridusi cualchi altre ativitât».
Ce si puedial dî? Un altri biel (????) esempli di “(im)moral” “(dis)suasion”…, “in English, of course”!
O ben, par talian: “alla faccia dell’accoglienza, del dialogo interculturale, del territorio, del rispetto per la diversità e della legalità”!
EUROFURLAN
.............
Legge
23 febbraio 2001 nr. 38
ART. 23.
(Integrazioni
alla legge 15 dicembre 1999, n. 482, in materia di tutela penale
delle minoranze linguistiche)
1.
Dopo l’articolo 18 della legge 15 dicembre 1999, n. 482, e’
inserito il seguente:
"Art.
18-bis. - 1. Le disposizioni di cui all’articolo 3 della legge 13
ottobre 1975, n. 654, e successive modificazioni, e dal decreto-legge
26 aprile 1993, n. 122, convertito, con modificazioni, dalla legge 25
giugno 1993, n. 205, si applicano anche
ai fini di prevenzione e di repressione dei fenomeni di intolleranza
e di violenza nei confronti degli appartenenti alle minoranze
linguistiche".


text:
ENTE FRIULI NEL MONDO,
E LA LENGHE FURLANE
METUDE INTUN CJANTON !
(…) La vision di Friûl, di furlan
e di lenghe furlane puartade indenant dal EFnM e reste vecje e limitade e no
rive a lâ plui inlà de “piccola patria” e duncje de “piccola lingua” (…)
E je une vore di atenzion pal “business”, pes “storiis di
sucès”, pai “managers”, pai “global players” intant che la dimension
identitarie o che e ven dineade o che e ven fossilizzade – e sù par jù al è
compagn – dentri di nostalgjie, passât e puaretât, calcolade tant che alc di
fis, di fer, di vecjo, di inutil.(…)
-------------
LEGGI TUTTO IL POST
Dal sito internet
‘Friuli
nel Mondo’:
“2.0” o zero e vonde?
La
ricorince e je stade memoreade tai dîs passâts a Udin.
La sielte dal puest no je casuâl: no dome par vie che la citât di Udin e
je calcolade tant che la “Capitâl dal Friûl” – e avonde dispès si sint tâl – e
duncje, cemût che al à vût scrit ancje il sindic Honsell, «Capitâl dal Friûl
che al è in Friûl e dal Friûl che al è pal Mont», ma ancje parcè che propit a
Udin, tal Salon dal Parlament dal Cjistiel, l’EFnM al è stât fondât in chê dì
dal 1953.
No je casuâl nancje la date, stant che ogni an, ai prins di Avost, in
chel che pai emigrants al è il timp des feriis e de tornade in Friûl,
l’innomenât ent al inmanee un pâr di dîs di fieste intun puest a rotazion tra
lis trê provincis furlanis.
No si pues dineâlu: chel dai sessante agns al è un inovâl impuartant che
al merete memoreât no dome cun enfasi ma ancje cun profonditât. La prime e je
stade, cui events inmaneâts tra vinars ai 2 e domenie ai 4 e soredut cu la
casse di risonance ufierte dai media locâi. La seconde no, o avonde pôc,
almancul daûr di ce che si à viodût, che si à scoltât e che si à let ator.
No si pratindeve che chel inovâl al
deventàs daurman une ocasion di riflession e di studi in cont de storie di
EFnM, stant che la materie e je penze e che chest al è alc che si pues fâlu
ancje plui indenant e cun plui calme. Però si si spietavisi almancul
l’inviament di un resonament in cont de ativitât plui resinte di chê
associazion e des sôs prospetivis e – plui in gjenerâl – in cont des politichis
cui/pai furlans pal mont, i emigrants, i lôr dissendents, la gnove emigrazion –
chê che e je e chê che e je daûr a cressi – e l’associazionisim.
Impen, la cussì clamade “Convention” (sic!) dai “Furlans tal
(sic!) Mont”, che si à davuelte sabide ai 3 in Cjistiel, no je stade
tant divierse di chês fatis cun chel stes titul tai agns passâts. In cheste
suaze, cun chê di cirîju cuntune cierte dedizion, si puedin vualmâ un pâr di
elements positîfs (alc al è alc, al disarà culchidun).
Il prin al è stât chel che tal program dai lavôrs a àn vût plui spazi i
furlans che a son pal Mont e i lôr intervents, intant che chei che a son in
Friûl, soredut cierts sorestants, a àn vût di scoltâ, o almancul di provâ a
fâlu, plui che di fevelâ dome lôr.
Il secont al tocje la disparizion – forsit in graciis dai cambiaments politics
che a son stâts a nivel regjonâl – dal mantra tipic di chestis cunvignis,
almancul tai ultin agns, ven a dî chel de contraposizion tra la “valîs
digjitâl” dai gnûf emigrants e la “valîs di carton” di chei di une volte.
Al va dit che e je stade dome une disparizion testuâl, stant che nissun
al à doprât chestis espressions, ma si à palesade ancje chest an la vision che
e sta daûr di chês peraulis: la contraposizion antitetiche tra la gnove
emigrazion, cul so alt nivel di “professionalizazion” e chê vecje, calcolade in
maniere plui o mancul implicite tant che “puare” e “sfigade”.
Si permetìn di no jessi in cunvigne cun cheste vision.
Cun di fat, a son professionalitâts e professionalizazions diviersis, ma
tal lôr mistîr ducj i emigrants a àn (e a àn vût) la lôr professionalitât e la
lôr professionalizazion: i gnûfs “managers” ben scuelâts, compagn dai
contadins, magari analfabetis, che passe un secul indaûr son lâts a fâ sù lis
coloniis te Pampa argjentine o tal Rio Grande do Sul; i zovins ricercjadôrs di
cumò, compagn dai muradôrs lâts pal mont cu lis lôr valîs di carton, plenis di
martiei, clauts, cjace e fratàs plui che di vistîts, par lavorâ te edilizie o
magari par stramudâsi in operaris, a Toronto, in Svuizare o a Turin; i tecnics
e i inzegnîrs dal dì di vuê, compagn dai minadôrs te Belgjiche, dai
“canecutters” in Australie, dai boscadôrs in Romanie o in Slavonie, dai
operaris de Transiberiane e ancje di chei che levin vie dal Friûl ancje une
volte par studiâ e par fermâsi inaltrò a vore, in cjamp sientific, tecnic o
burocratic.
E daûr de sielte di “lâ pal mont”, dongje de dibisugne e
des dificoltâts, a jerin ancje capacitât, cûr, sintiment. Compagn che cumò.
Chel scheme si insuaze ad in plen inte linie (esibide) di
modernitât (presumude) che e je tipiche di dutis chestis “Conventions”.
E je une linie che e ten dentri lûcs comuns in cont sei
dal passât che dal presint e dal avignî, a tacâ di une concezion avonde vecje
di Friûl, di Mont, di Friûl pal Mont e di rapuarts tra il Friûl in Friûl e il
Friûl pal Mont e di une schirie di banalitâts in cont de globalizazion, de
economie e dal “2.0”.
Cussì, se di une bande no si pues che jessi in cunvigne sul
ricognossiment dai furlans pal mont tant che ambassadôrs dal Friûl, di chê
altre al reste di sclarî miôr “cui”, “cemût”, “parcè” e “par fâ ce”. E achì al
salte fûr il limit di fonde des “Conventions”, di ce che ur sta ator e des
azions associativis e istituzionâls cui/pai furlans pal Mont di tancj agns e
soredut dai ultins timps. E je une vore di
atenzion pal “business”, pes “storiis di sucès”, pai “managers”, pai “global
players” intant che la dimension identitarie o che e ven dineade o che e ven
fossilizzade – e sù par jù al è compagn – dentri di nostalgjie, passât e
puaretât, calcolade tant che alc di fis, di fer, di vecjo, di inutil.
Par no fevelâ des formis e dai contignûts de comunicazion e des
iniziativis culturâls. E soredut de presince e dal ûs de lenghe furlane, des
lenghis dal Friûl, des lenghis dal Friûl pal Mont e de informazion in cont de
produzion culturâl furlane e par furlan.
La vision di Friûl, di furlan e di lenghe furlane
puartade indenant dal EFnM e reste vecje e limitade e no rive a lâ plui inlà de
“piccola patria” e duncje de “piccola lingua”.
Chest al salte fûr sei di diviersis cjoltis di posizion publichis de
bande dal president di chê associazion cuintri dal furlan e soredut dal so ûs tant che lenghe normâl, magari cuinçade
ancje de contraposizion tra il furlan «inutil» (ma alore a ce coventino lis
pirulis di Blecs?) e l’inglês «fondamentâl», sei
ancjemò di plui de pratiche: di trop e di cemût che al ven doprât te
comunicazion dal EFnM. Ven a dî: une vore pôc – e je esemplâr la ultime Convention – e in chest sens il furlan al è in
buine compagnie (pe assence e o pe presince unevore limitade), cul inglês, cul
spagnûl, cul francês e cul todesc, che a son lis lenghis principâls dal Friûl
pal mont – e mâl, cuntune ande “dialetante”, no dome pai contignûts ma ancje pe
mancjance di cualsisedi minime atenzion pe forme scrite (Par
capîsi: se, cemût che al è just, la peraule taliane «acqua» si à cure di
scrivile «acqua» e no «accua» o «aqua» o «akua», parcè lis peraulis furlanis
«benvignûts» e «ducj» tal gjornâl de associazion si scrivino «benvignus» e
«duc»?).
Propit se si à voie di fâ e di jessi rêt, di creâ e di disvilupâ relazions di
ogni sorte – personâls, culturâls, sociâls e economichis – e se si à chê di fâ
business e di jessi 2.0, no si pues fâ di mancul di vê e di disvilupâ une
identitât dinamiche, vivarose, moderne, plurâl e in chest sens furlane. Dome
cussì si è che ambassadôrs di alc.
La lenghe e je un valôr, un dirit e une oportunitât ancje par chest. E
pal mont lu àn capît ancjemò di plui che in Friûl, cemût che si lei achì, cemût che e contave une ministre canadese di divignice furlane cualchi an indaûr (un esempli di
chês “ecelencis” e di chei “ambassadôrs” che di lôr si fevele tant) e cemût che
e à ricuardât, propit sabide stade a Udin, une des reladoris de “Convention”, Isabella Lenarduzzi.
Lis sôs peraulis a son stadis la tierce robe interessante de
“Convention”.
Sperìn che si visin di ce che e à dit. Tra lis altris cheste e je une
riflession che e je stade inviade za un pôcs di agns indaûr, che propit in
chest moment e merete disvilupade inte pratiche e che cualchi politic al somee
vê almancul mostrât di capî alc.
Viodarìn se al sarà pardabon cussì.
No volaressin someâ masse autoreferenziâi, ma par jessi antenis e
ambassadôrs a coventin lidrîs e butui.
E il Friûl pal Mont e tal Mont al à di jessi ancje Friûl
e duncje ancje furlan. Se di no, al è pôc ce fâ par meti dongje une comunitât
di relazions, di interès e di afârs.
No tant par che il nono al conti e il nevôt al scolti (stant che al è il
pericul che il nono nol rivedi plui a contâ e il nevôt nol vedi plui voie di
scoltâ…), ma soredut par che nonos, fîs, nevôts e altris parincj plui o mancul
lontans a vedin alc ce contâ, ce scoltâ e ce fâ.
Ducj adun. All together. Todos
Juntos. Alle zusammen. Tutti insieme.


text:
mercoledì 5 maggio 2010
Trieste, la protesta degli universitari: "Non cancellate gli Enti regionali per il diritto allo studio"
1 commento:
Cheste de sierade dai doi ERDISU e pâr jessi une ideone di Renzo Tondo (President de Zonte regjonâl Friûl-Vignesie Julie). Par cumò al à scugnût fâ cessecul viodude la proteste dai students e ancje di cuasi dut il mont politic. Ancje parcè che i doi Erdisu a funzionin ben e a scancelâju il risparmi di bêçs al pâr jessi une vore pôc. Parcè scancelâ alc che al funzione e ancje ben? Brâfs i students a vê cjapade la strade de proteste. O sin cun vualtris.RispondiElimina


text:
30/11/11
"La Comugne", numar monografic sul 1511
Al è jessût il gnûf numar de riviste leterarie par furlan "La Comugne" editade de cjase editore Kappa Vu. Si trate di un numar monografic dedicât di plante fûr ae Joibe Grasse dal 1511 cun tescj di aprofondiment storic, contis ispiradis al plui grant riviel popolâr de storie furlane e ancje riflessions sul Friûl a cinccent agns di chê rivolte. La prime presentazion publiche di chest numar de riviste si le varà inte suaze de iniziative "Aperitivi con l'autore", vinars ai 2 di Dicembar a 7 sot sere alì de tratorie "Cuochi per voi", inte place dal municipi a Basilian. Intant de serade a intervignaran, tra i altris, il curadôr de riviste Pauli Cantarut, il scritôr Checo Tam e il rapresentant de Associazion 1511 Carli Pup.
08/11/11
"1511 il Friûl de Joibe Grasse" ai Riçs
Vinars ai 11 di Novembar si varà une gnove presentazion de mape - libri "1511 il Friûl de Joibe Grasse" fat di Luigino Peressini (mape) e di Carli Pup (tescj) e editât de cooperative Serling. L'apontament si tignarà alì dal Circul "Nuovo Orizzonti" dai Riçs tor 9 di sere. La serade e je stade metude adun dal Circul in colaborazion cu la Serling e cu la Associazion 1511.
Si trate di une ocasion par cognossi plui di dongje chest toc impuartant de storie furlane capitât juste cinccent agns indaûr. A fevelâ di chest teme a saran i doi curadôrs de publicazion compagnâts, pe prime volte, ancje dal musicist Gianfranco Lugano che aes imagjins e aes peraulis al zontarà cussì ancje la musiche par rindi inmò plui vivarose la serade.
Iscriviti a: Post (Atom)


text:
Cundut
che lis istituzions europeanis a àn fat dai pas indaûr inte
protezion des lenghis minorizadis cul lassâ tes mans dai singui
stâts lis competencis e lis responsabilitâts ta chest cjamp e cul
ridusi lis risorsis par svilupâ chestis lenghis, la diversitât
linguistiche e varà un pês simpri plui fuart intal tornâ a disegnâ
la Union Europeane. Al e chest, in struc, il messaç jessût dal
confront inmaneât ai 24 di Fevrâr intal Parlament european de
Aleance Libare Europeane (EFA) e di altris sogjets impegnâts pai
dirits des comunitâts minorizadis. Di là des declarazions di
façade, di fat, a son ancjemò tantis lis lenghis lassadis fûr de
protezion ufierte di imprescj tant che la Cjarte des lenghis
regjonâls o minoritariis, e lis comunitâts che a àn di frontâ lis
azions di vualivament linguistic e identitari metudis in at dai stâts
centrâi. Tune suaze dal gjenar no dome al covente infuartî i
struments e i mecanisims di tutele, ma e devente ancjemò plui
centrâl la funzion dal Parlament european
tant che spazi democratic che al controli e al rispuindi aes
politichis de Comission europeane.
Font:
EFA,
26/02/15


text: Lis elezions anticipadis che si son davueltis ai 29 di Lui in Moldova i àn gjavât la maiorance al Partît Comunist che, intai ultins agns, al veve guviernât la republiche ex sovietiche. Cun di fat, i Comuniscj a àn otignût il 44,7% des preferencis e 48 dai 101 puescj in Parlament. I Liberâi Democratics, cul 16,4% dai vôts, a àn cjapât 17 parlamentârs; i Liberâi, cul 14,4%, a ‘nd àn otignûts 15; il Partît Democratic, cul 12,6%, a ‘nd à vûts 13; e la Aleance Moldova Nestre, cul 7,4% des preferencis, e à elet 8 deputâts. I Comuniscj a àn fat savê di jessi pronts a frontâ la legjislature dai bancs de oposizion e, a chest pont, la uniche alternative di guvier pussibile e je formade di une coalizion tra ducj chei altris partîts. Nancje cheste coalizion, dut câs, e permetarà di elei il prossim president de Republiche, dal moment che par fâlu e covente une maiorance di 61 vôts. Par superâ chest probleme, duncje, si podarès fintremai viodi un pat jenfri i Comuniscj e il Partît Democratic, vuidât dal ex comunist Marian Lupu. La sconfite dal Partît Comunist, dut câs, e podarès tornâ a impiâ la tension sei in Transnistrie, regjon a maiorance russe che si è autoproclamade indipendente, sei inte regjon autonome de Gagausie. Diviers rapresentants dai front liberâl, di fat, a àn dite di volê risolvi une volte par dutis la cuestion de Transnistrie, intant che i gagaus a son stâts definîts “une ulçare” intal cuarp dal stât. Font: RIA Novosti, 30-31/07/09; Nationalia, 30/07/09; Món Divers, 30/07/09


text:
In non dal pari e dal Trivenit
Si clame Roberto Morassut. Un furlan forsit, viodût il non, forsit fi o nevôt di cualchidun emigrât tal Lazi, viodût che al è nassût a Rome. Culì al è deventât prime segretari regjonâl e cumò deputât dal Pd. Par noaltris nuie altri che un di chei di Rome duncje, se nol fos che al è depositari di une leç pe riduzion des regjons di 22 a 12, cun tant di unificazions. E secont voaltris, dulà aial metût il Friûl? Naturalmentri in chel Trivenit che al va tant di mode tra i stupits: chei che no cognossin la storie e la gjeografie, ma soredut che a àn voie dome di viodi publicât il lôr non sui gjornâi. Ignorant, viodût che te sô propueste dome la Sardegne e la Sicilie a restin a statût speciâl, cence visâsi che Val di Aoste e Sud Tirôl a àn daûr tratâts internazionâi.
Ma sino propit sigûrs che e sedi dome ignorance, malefede e no invezit une idee che e sta dentri dute tal dna dal Pd di vuê? A conferme, a son rivadis lis peraulis de ministre Boschi: nol è plui il câs di mantignî lis regjons a statût speciâl. E je tornade indaûr daspò cualchi ore parcè che al jere vignût fûr un casin, ma il tacon al è piês de buse. E dîs, di fat, la Boschi: “cheste riforme no je previodude cumò, in chest decret”. Vuelial dî che e sarà tal prossim, che dut câs i stan pensant parsore? O crôt propit di sì, che te logjiche dal centralisim, dopo lis provinciis, ur tocji propit aes speciâls.
La Serracchiani, une e doi, la prime vicesegretarie dal Pd, la seconde presidente de nestre Regjon, e à fat finte di rabiâsi te version di cjase, un tic di mancul in chê foreste.
Parcè che al è clâr, e propit Morassut al è la prove, che la linie dal Pd e je une sole: un grant Trivenit tal non de razionalizazion e dal sparagn.
E no son di bessôi: la Leghe di Salvini le pense in maniere compagne, ancje se cumò e lasse in bande la cuistion par cirî vôts talianots.
Si visaiso i cuadernis des elementârs dal secul passât cu la foto tacade in cuviertine e la scrite Vignesie Euganie, Tridentine e Julie?
A son tornâts di mode. ❚
✒ L’om di Buri


text:
Viva Onde Furlan ancje chest an, ma il prossim?
Ai 21 di Jugn lì dal Parc dal Cormôr a Udin si è davuelte Viva Onde Furlane, la fieste di autofinanziament de emitente radiofoniche. Sul palc, Gabriellina e un trop di rappers tant che Dj Tubet, il grup strumentâl Daisy Chain, vuidât de ghitarone eletriche di Leo Virgili e, par finî, il colaudât Dj set rock di Abrasive, il dut presentât e animât cul solit snait dai Cjastrons. Cheste e je stade par nô ancje la ocasion di incuintrâ Pauli Cantuart, president de societât cooperative Informazione Friuliana, e fâ cun lui il pont su la situazion di Onde Furlane. Lis rispuestis no sunin nuie ben.
Cemût vadie la radio?
«La situazion no je nuie buine. Dopo un an dal insediament, si pues dî che la gnove Zonte Regjonâl e à mostrât une bassissime atenzion pe politiche de lenghe furlane, sedi tal cjamp de istruzion che ta chel dai media par esempli. Dopo il nuie, plui o mancul assolût, de gjestion precedent si spietavin un pas indenant e invezit, cun grande ipocrisie, i nestris rapresentants si jemplin la bocje di proclamis su furlan e sloven dome cuant che i comude, par esempli par justificâ la specialitât de Regjon, cence dopo investî un boro su chestis diviersitâts linguistichis che costituissin la nestre specialitât primarie».
La leç finanziarie dal 2014 però e a tornât a introdusi dai fonts pal setôr radiotelevisîf…
«Sì, dopo un vueit di 3 agns, che al è stât un tentatîf di sierâ la bocje a cui che no si à mai adevuât a creâ consens cumò a son previodûts 100mil euros par dutis lis radio e lis televisions. A part che mi ven di ridi, no pôc, su la entitât di cheste cifre par cuvierzi dutis lis realtâts, pecjât dome che il 90% al sedi pes televisions e dome il 10% pes radio. In cheste maniere no si sosten cui che al prodûs tramissions par furlan cun continuitât e cualitât, formant e impleant personâl cualificât, ma si premie cui che si môf dome cuant che a son i bêçs e par creâ chel consens che o disevi prime».
Ce significhie in concret par voaltris cheste mancjance di risorsis?
«Par esempli che chest an il Premi Friûl no lu fasìn. L’an passât o sin rivâts a realizâ une biele edizion, inovative, partecipade, sparniçade sul teritori, parcè che o vevin vinçût un bant de ARLeF, ma chest an il bant al è diferent e alore nuie. Sperìn che al sedi dome un an di polse parcè che si sa trop che e je impuartante la continuitât de azion, soredut cuant che si rivolzisi ai zovins. Ma al è un brut segnâl ancje pensant a la farie che cheste manifestazion e je stade pal panorame musicâl furlane. Di sigûr, se nol fos stât il Premi Friûl, prime dal conciert di Manu Chao a Triest i Playa Desnuda insieme a Dek ill Ceesa no varessin sunât e cjantât il toc “Premi Friûl viodût dal underground”, denant di plui di 12 mil personis. Un toc dai mitics Prorastar, vincidôrs tai agns ‘90».
Chest an duncje no organizarês nissun concors pe musiche in marilenghe?
«Veramentri o sperìn che il gnûf bant de ARLeF nus permeti di tornâ a puartâ in Friûl Suns, il festival pe cjançon in lenghe minoritarie vierts a lis minorancis dal Sud da la Europe, che l’an passât o vevin espuartât cun sucès a Moena te Ladinie. Chest al darès un minim di continuitât al setôr musicâl in marilenghe, che al tire simpri dongje une vôre di zovins, e che al rapresente un esempli positîf di cemût doprâ una lenghe minoritarie».
Intant che o spietìn Suns, ce gnovis podìno scoltâ in radio cheste Istât?
«Cul 23 di Jugn, Radio Onde Furlane e à inviât la programazion estive che e larà indenant fint a Setembar. Biei radiodrams e leturis radiofonichis fatis cul jutori di atôrs di teatri che a àn decidût di dânus une man e la riproposizion, ogni dì a lis 11 di “Friûl Parade” cun Mojra Bearzot, la nestre vôs da la Istât.
E par ce che al rivuarde la produzion musicâl da la etichete Musiche Furlane Fuarte?
«O rivarìn juste adore a publicâ il cd dai vincidôrs de ultime edizion dal Premi Friûl, Aldo Sbadiglio e la Famiglia Ananas in vacanza a Dresda. Come al solit podês spietâsi une altre sorprese, musiche furlane sureâl cu la partecipazion di ospits inspietâts. A son in vore a regjistrâlu e mixâlu e al sarà presentât dopo l’Istât intune altre fieste-conciert di autofinanziament…». ❚
✒ Natascia Gargano


text:
IL GRANT LUNARI DAL FRIÛL. Lui
Lui al è il setim mês dal an. Tal antîc calendari roman, che secont la tradizion al veve dîs mês, Lui al jere il cuint mês dal an, e propit par chest si clamave Quintilis; dome tal an 44 prime di Crist al fo cambiât in Iulius in onôr dal ditatôr Juli Cesar che al jere nassût propit il cuart dì prime des idis di Quintilis. Prin mês dal Istât, Lui al pant la plenece de nature cjamade di vite cu la formazion e la bondance di semencis; l’Istât e je la stagjon des fuarcis gjeneradoris e maternis de tiere, de potenzialitât massime de energjie feminine intune atmosfere cjalde e umide, compagne a chê tal utar de mari. La linfe vegjetâl si è difondude in ducj i tiessûts de nature che cumò e pant il so plen svilup, rivât ae colme sot de potente fuarce dal soreli, dopo che chest al à tocjât il pont plui alt tal cîl di setetrion.
Ducj i paisaçs, des monts ae coline, tal plan fin al mâr, tor misdì a son fer e a polsin madûrs sot de coltre dal cjalt, dal scjafoiaç, dai rais une vore cjalts dal soreli che al infoghe e ogni forme di vite, te sô plenece, e sta sot di un ripâr, te ombrene dal sflandôr sverdeant e fresc de vegjetazion. Al è il timp de riscuvierte di sorzints di bosc e di spissui, di olis e di risultivis, di rois e di riui, che lis lôr aghis a scorin vie platadis jenfri i vencs, i olnârs e i noglârs des planuris, des fontanis che si sintive il cjacareç libar di dì e di gnot, des vascjis, dai sfueis, lûcs segrets di fantasiis e zûcs di fantacins. Une volte lis splanadis verdis si jemplavin de fadie e dai cjants di om e feminis che prime a falçavin il forment e po a seavin la jerbe, cuant che si jevave sù un umôr umit che al imberlive ancje il calôr de atmosfere. Intant lis cialis a lavin indevant a fâ il lôr davoi sui ramaçs dai pôi, dai rôi e dai cjastinârs, lis sisilis a segnâ zîrs larcs batint tal cîl turchin e i svuarbecjavai, une vore svelts a svolâ di une cise a chê altre, intant che i bôs e il cjaval devant dal cjar a scoreavin cu la code i moscjons che si tacavin su la lôr schene. Di cualchi desene di agns in ca, in Lui a tachin ancje lis feriis e tante int dopo vê finît il cicli de produzion tes fabrichis e tai uficis e partìs pes vacancis, tant che i lûcs pe vacance de mont e dal mâr a tornin a jemplâsi.
Dopo la polse dal solstizi di Jugn, il soreli al à tacât il so viaç contrari, tornant indaûr dilunc dal firmament celest che cheste inversion di tindince si pues viodi za a voli crot tal rapuart lûs-ombrene; cun di fat, za ai prins di Lui si pues visâsi che lis zornadis a tachin planc planc a scurtâsi, che ogni dì la albe e intarde e che il tramont al rive cualchi minût prime. Cussì, ai 21 di Lui, rispiet al mês prime (date dal solstizi), il soreli si jeve sù aes 4.41, vâl a dî 10 minûts in ritart, e il tramont al capite aes 19.51, o ben 11 minûts in anticip.
Cu la jentrade dal segn zodiacâl dal Leon, secont la tradizion furlane e rivave ancje la temude canicule, che a vuastave lis aghis e a savoltave i elements, intant che il grant sut al podeve fâsi sintî za ae metât dal mês, tor la fieste de Madone dal Cjarmin, une volte tant venerade tes glesiis dal Friûl, adun cui Sants dal mês Ermacure, Madalene e Ane e Jacum. ❚
✒ Mario Martinis


text:
La crisi viodude di bande des feminis
Al capite dispès che mi domandin, stant che o soi une sindicaliste femine, se in Friûl la crisi e à colpît di plui lis feminis o i oms, par ce che al tocje il lavôr. A vuelin savê, duncje, se a son di plui lis feminis a vê pierdût il lôr lavôr e a jessi metudis in casse integrazion, e v.i.
I numars a disin che il tas di disocupazion des feminis al è plui alt, sedi in Regjon che in Provincie di Udin. Il probleme, di fat, al è che za prime de crisi lis feminis ocupadis a jerin di mancul e che la crisi, dal manifaturîr prime e dai servizis dopo, e à falcidiât lis bassis professionalitâts che a son, magari cussì no, prerogative des feminis.
A tantis di chês che a son inmò ocupadis al è stât imponût, simpri par efiet dal câl dai volums produtîfs, il timp parziâl “obligatori”, ridusint in chest mût ancjemò di plui la lôr paie za plui basse, ancje a paritât di oris lavoradis, di chê dai coleghis oms.
La flessibilitât, e duncje ancje il timp parziâl, diventie pussibile dome cuant che e covente aes impresis? Si, in maniere palese. Lis aziendis a continuin a no capî, o a fâ fente di no capî, che pes feminis al è indispensabil vê un orari di lavôr elastic par conciliâ il timp di lavôr cun chel de proprie vite familiâr. A dî il vêr, nancje lis struturis publichis locâls, par esempli lis scuelis di ogni nivel, a àn oraris “friendly” (amichevui) pes feminis e lis fameis, stant che i oraris a son pensâts une vore pai operadôrs e pôc pai utents! Chest, dal sigûr, al penalize prin di dut lis feminis lavoradoris che su chês, come che si sa, al cjame ancjemò dut il lavôr di pulizie de cjase, di cure e di assistence dai familiârs.
In Friûl, di cualchi an, a son simpri plui numerosis lis feminis che a fasin lis feminis di servizi o lis badantis e che duncje, li di altris fameis, si ocupin dai lavôrs di pulizie, cure e assistence. Al ven iniment, in maniere spontanie, di cuant che lis fantatis e lis feminis furlanis - e a jerin i agns no lontans ‘50 e ‘60 - a levin “a servizi” tes fameis sioris de Penisule. Vuê, almancul, e je ricognossude la dignitât di chel lavôr ma al è sigûr retribuît mâl e dispès al ven fat in neri.
Tra i zovins, po dopo, la disocupazion tra oms e feminis e je sù par jù compagne. E e je alte. Tant alte. Masse alte!
O vuei visâ che lis feminis, in medie, si diplomin e si laurein di plui, in mancul timp e cun miôr risultâts. Intal mont dal lavôr, però, a restin intatis lis barieris culturâls che lis penalizin e la crisi e va a pericul di sverdeâ il mai cidinât e tant superficiâl e vagolât lûc comun che i “pôcs” puescj di vore disponibii a vedin di jessi dâts ai oms paris di famee, intant che lis feminis, in fin dai fats, a puedin stâ cun trancuilitât a cjase.
Ancje intal nestri Friûl, di fat, al tocje impegnâsi par che cheste crisi economiche interminabile no fasi torna indaûr la cundizion des feminis inte famee, intal lavôr e inte societât. Che si finissi, infin, di dî che se une femine e vâl e à la stesse pussibilitât di un om, che no servissin leçs a poie des feminis (cuotis rose). La storie, la atualitât e i numars frêts a disin che nol è par nuie cussì, e che ancje intal civîl Friûl al è ancjemò tant, ma tant di fâ. ❚
Iris Morassi, La Segretarie Regjonâl USR CISL Friûl Vignesie Julie


text:
Archive for the ‘Sant Jacum’
De fin dal mont a la fin dal nestri mont
I grancj pelegrinaçs no dome a dividevin la vite in sens cronologjic, ma in sens spirtuâl e profont. Parcè che la esperience dal pelegrinaç, preparade, vivude, patide, ju gambiave interiormentri. No jerin plui chei di prime e si viodeve cheste difarence te lôr cuotidianitât. Parcè [...]
Posted on on Dicembre 16th, 2011 in
2011, Articoli, Dicembar, Sant Jacum |
No Comments »
Cirìn il nestri lusorut
Il pelegrin al à dibisugne ancje de manteline e dal cjapiel. Par parâsi dal garbin che al sofle di ogni bande e des ploiis e dai burlaçs che ti petin intor cuant che salacor tu ti crodis plui sigûr.
Personalmentri o soi un che al patìs frêt. E il frêt no mi [...]
Posted on on Novembre 9th, 2011 in
2011, Articoli, Novembar, Sant Jacum |
No Comments »
Insieme a crevâ il pan su la tombe dal apuestul
Dai tancj ricuarts ingrumâts intun timp cussì curt, il plui fuart par me, e no dome par me, al è sigurementri la messe di vinars ai 16 di Fevrâr, cjantade e vivude cun grande devozion e comozion te capele de Madone dal Pilâr. Nol capite ogni [...]
Posted on on Ottobre 13th, 2011 in
2011, Articoli, Novembar, Sant Jacum |
No Comments »
Une selezion te selezion
Se il grop dai dodis apuestui al jere za selezionât rispiet ai setantedoi dissepui, Jesù al fâs une selezion te selezion e i ‘nt sielç trê che a son presints tai moments plui impuartants de sô vite e mission. I trê a son Pieri, Jacum e Zuan. A son presints cuant che [...]
Posted on on Settembre 13th, 2011 in
2011, Articoli, Sant Jacum, Setembar |
No Comments »
Jacum, fi di Zebedeo e fradi di Zuan
O ai fevelât dal pelegrinaç di Sant Jacum, de basiliche diSant Jacum e mi inacuarç che no ai ancjemò fevelât di lui, il protagonist, come che nus ven presentât inte Scriture.
Al va precisât che, tal GT, chest non al ven fûr trê o forsit cuatri voltis. Il prin [...]
Posted on on Agosto 15th, 2011 in
2011, Articoli, Avost, Sant Jacum |
No Comments »
Curiosant tra une preiere e chê altre…
Ancje se un al è une persone di intense religjositât, no si pues pratindi che al prei fin che i vegnin lis vissiis te bocje. Al scuen fermâsi ognitant a tirâ flât e a cjalâ ator, in Sante curiositât. No vin di dismenteâ che i lûcs de devozion popolâr [...]
Posted on on Luglio 15th, 2011 in
2011, Articoli, Lui, Sant Jacum |
No Comments »
La puare preiere di un puar predi
In cheste coralitât di personis e di pinsîrs, dal moment che o vevi simpri peât il pelegrinaç di Sant Jacum al mont dai muarts, il prin puest lu ai riservât a chê procession di int che e veve finît di strissinâsi fint a la fin dal mont, dal lôr [...]
Posted on on Giugno 23rd, 2011 in
2011, Articoli, Jugn, Sant Jacum |
No Comments »
Inzenoglât denant di un grant Sant
Ancje se il nestri pelegrinaç nol veve nancje ombre di paragon cui pelegrins che tai secui si jerin metûts in strade prime di nô, partint di France e di Gjermanie, instès o ai provade une grande emozion cuant che mi soi cjatât denant di chel grant Sant che mi cjalave [...]
Posted on on Giugno 23rd, 2011 in
2011, Articoli, Mai, Sant Jacum |
No Comments »
Fortune e disgracie de nestre ete
Metint pît a Santiago, dopo a pene une ore di svol, o ai pensât ae fortune e ae disgracie de nestre ete. Di rivâ intun lamp fint ai confins dal mont, ma di no vê il timp materiâl e psicologjic di preparâsi. E o ai capît ancjemò une volte ce [...]
Posted on on Aprile 15th, 2011 in
2011, Articoli, Avrîl, Sant Jacum |
No Comments »
Tal cjamp de stele
Ancje se la visite a Barcelone e je stade biele e chê di Montserrat interessante, la mete dal nestri viaç e jere Santiago de Compostela, là che dal 800 il vescul di Iria, Teodomîr, vuidât de lûs di une stele, al veve cjatade une tombe che no podeve no jessi venerabile. E [...]
Posted on on Aprile 15th, 2011 in
2011, Articoli, Març, Sant Jacum |
No Comments »
Une citât metude suntune mont no pues restâ platade
Naturalmentri la Madone e opere midiant dai oms. E i benedetins di Monserrat a àn rivât a jessi fedêi a Diu e al popul, che e je la uniche maniere di jessi fedêi. A àn incjarnade la fedete lenghe e te culture dal popul, paiant di persone [...]
Posted on on Febbraio 16th, 2011 in
2011, Articoli, Sant Jacum, Zenâr-Fevrâr |
No Comments »
Une grande lûs su la Mont Seade
Ancje se no vin vût, come che si sperave, la compagnatorie, la visite ae badie di Monserrat e à lassât un bon segnâl tal nestri cûr. Prin di dut pal puest, poiât jenfri lis cretis e cerclât di fumate come un nît di acuile. Po pe grandece e maestosetât [...]
Posted on on Gennaio 17th, 2011 in
2010, Articoli, Dicembar, Sant Jacum |
No Comments »


text:
Artesanât
L'artesanât al è chel mût di lavorâ cal dopre sore dut il lavôr dal om par produsi dai bens finîts. Cuant ca si doprin soredut machinis e un grant numar di operaris si à invezit la industrie.
L'artesan al met di spes tal so lavôr une grande passion, a voltis lis sôs oparis a puedin someâ des veris oparis di art.
In Italie cirche un tierç des impresis à son impresis artesanis e a dan lavôr a cirche un cuint dai lavoradôrs. Viodude la lôr impuartance a son dai canai di finanziament particolârs che a spietin a chestis impresis. La legjislazion taliane a proviôt l'oblic de iscrizion al AIA (liste des impresis artesanis) dal 1985 cuant che la legjislazion regjonâl furlane lu proviodeve dal 1970, in chest mût si puedin vê des agjevolazion finanziariis specifichis.
Leams[cambie | modifiche il codiç]
- [1] Cjamare di Cumierç di Udin
- [2] Cjamare di Cumierç di Gurize
- [3] Cjamare di Cumierç di Pordenon
- [4] Confartigianât isontin
- [5] Confartigianât di Udin
- [6] Confartigianât di Pordenon


text:
Il participi passāt
[PDF
]
La forme presentade e je chź masculine singolār, parcč che a son participis che no si doprin mai inta chźs altris formis. Il feminin si fās par sonorizazion:
fevelāt -> fevelade, tasūt -> tasude, metūt -> metude, finīt -> finide
Lģ dai verps che a formin il participi cuntune desinence divierse di chźs regolārs, il feminin al č simpri par -te:
cjolt -> cjolte, viert -> vierte, dit -> dite
Il plurāl al č regolār:
fevelāt -> fevelāts, fevelade -> feveladis
cjolt -> cjolts, cjolte -> cjoltis


text:
Musiche
Il significât de peraule musiche al è une cuestion di controversie tra i studiôs, par vie des variis acezions e dai diviers ûs cun cui e ven doprade.
- Musiche come sun: une des definizions plui comuns e je chê de musiche come art dal sun organizât - o, plui in specific - di art de produzion di significâts e sensazions, plui o mancul complessis, ma di nature volontarie, organizant suns e cidinôr. Cheste definizion e ven doprade dal XIX secul, cuant che si scomence a studiâ il rapuart tra sun e percezions.
- Musiche come esperience sogjetive: une altre definizion comun de musiche impliche che la musiche a sedi par fuarce gjoldibile e melodiche. Chest pont di viste e ten cont dal fat che cierts gjenars di "sun organizâts" no son musiche, mentri altris lu son. A esistin versions plui elaboradis di ogni definizion che a tegnin cont dal fat che ce ch'al è considerât musiche al cambie cul paîs e cu la epoche di riferiment. Cheste e jere la definizion plui pandude tal XVIII secul.
- Musiche come une categorie de percezion: La definizion cognitive, mancul frecuent, e sosten che la musiche no je dome sun, o la percezion dal sun, ma une rapresentazion interne che percezion, azion e memorie a contribuissin a creâ. Cheste definizion e je influençade des siencis cognitivis, il cui fin e je la ricercje des regjon dal cerviel responsabilis de analisi e de memorizazion dai diviers aspiets de esperience di scolte de musiche. Cheste definizion e je plui gjenerâl, cjapant dentri par esempli ancje il bal.
- Musiche come aprofondiment storic e antropologjic: la evoluzion dal pensîr musicâl inte storie e va insieme cun il disvilup dal om; l'antropologjie e pues cjatâ rispuestis impuartantis inte etnomusicologjie.
- Musiche come costrut sociâl: Lis teoriis post-modernis a sostegnis che, come la art, ancje la musiche e je definide prin di dut intal so contest sociâl. Da chest pont di viste, la musiche e je ce che ognidun e clame musiche, che al pues jessi cidinôr, sun o altri. Cheste idee e fo origjinade de famose opare "Cuatri minûts e trente trê seconts" di John Cage.
- Musiche come cure dal cuarp e/o dal spirt: lis cualitâts liberatoriis de musiche a si viodin di simpri tal mont. Il podê benefic da la scolte o de creazion de musiche a son a la base des teoriis de musicoterapie.
Gjenars musicâi[cambie | modifiche il codiç]
- Heavy metal
- Musiche rock
- Musiche classiche
- Musiche jazz
- Musiche punk
- Musiche pop
- Musiche eletroniche
- Musiche rap
- Musiche raggae
- Musiche celtiche
- Cjantautôrs talians


text:
Sud
Il sud (clamât ancje basse) al è un dai cuatri ponts cardinâi. Al è opuest al nord e perpendicolâr a est e ovest.
Il sud gjeografic al è la direzion viers la estremitât meridionâl dal as sul cuâl al ruede la Tiere, clamât Polo Sud. Il Polo Sud si cjate tal Antartic. Il Sud magnetic al è la direzion viers il polo sud magnetic, che al è distant dal Polo Sud gjeografic.
Ûs[cambie | modifiche il codiç]
Il tiermit Sud dal Mont al è dispès doprât par indicâ lis nazions plui puaris e mancul svilupadis. In gjenerâl, il "Sud" al indiche particolârs regjons tal interni di une nazion: tal câs de Italie, con la peraule si indichin i teritoris partignints al ex Ream des Dôs Siciliis.
Tai Stâts Unîts, il Sud al si riferìs ai Stâts che si separarin da la Union vie par la Vuere di secession americane.


text:
Ossezie e Abkhazie: daspò dai scuintris si infuartìs la voie di indipendence
Ai 16 di Avost, la zornade daspò che al jere za stât fat dal president gjeorgjan Mikhail Saakashvili, ancje il president rus Dimitri Medvedev al à sotscrit il plan in sîs ponts fat indenant de Union Europeane par meti fin al conflit armât che si veve impiât cualchi zornade prime daspò di un aument progressîf de tension jenfri Gjeorgjie e Russie su la Ossezie meridionâl. Il document al previôt l’impegn des parts in cause a no doprâ la fuarce e a meti fin a ducj i combatiments, cul ritîr dal esercit gjeorgjan intes casermis e di chel rus su lis posizions tignudis prime dal sclop de vuere, e a permeti che i jutoris umanitaris a rivin tes zonis fiscadis dal conflit. Cun di plui, il plan al dîs che si varà di vierzi un dibatiment internazionâl sul status de Ossezie meridionâl e de Abkhazie. Cundut a chel, la situazion e reste malsigure e a son segnaladis inmò azions armadis ca e là.
Su lis resons che a son daûr di chest gnûf sclop dal conflit lis versions a son diviersis. Cun di fat, i gjeorgjans a fevelin di agression russe, intant che i rus a disin di vê rispuindût ai atacs des trupis gjeorgjanis cuintri de Ossezie meridionâl. Al centri di dut a saressin, di fat, la Ossezie meridionâl e la Abkhazie: dôs regjons storichis là che a vivin popolazions diviersis di chês gjeorgjanis par lenghe, culture, e v.i. che za dai agns ’90 dal secul stât si son autoproclamadis republichis indipendentis. Une indipendence di fat che no ven ricognossude ni de Gjeorgjie che e rivendiche la plene sovranitât su chescj teritoris, ni di chei altris stâts dal mont, ma che e gjolt de protezion militâr de Russie. Cu la implosion de Union Sovietiche e de proclamazion de indipendence de Gjeorgjie, la Ossezie si è cjatade taiade in doi, cu la part setentrionâl ricognossude tant che republiche inte suaze de Russie e chê meridionâl sot de Gjeorgjie. Une situazion che no je mai stade acetade dai ossêts meridionâi e nancje dai abkhazis che a rivendichin la plene indipendence dai lôr teritoris. Tal câs de Ossezie meridionâl, che intal Novembar dal 2006 e à ancje tignût un referendum là che il 95% dai votants al à dite di sì ae indipendence, une altre alternative judicade pussibile e je chê de riunificazion cu la part setentrionâl de regjon inte suaze de Russie.
Daûr di cheste situazion – che si pues insuazâ inte lote pe autodeterminazion puartade indenant, cun formis une vore diviersis tra di lôr, di cetantis nazionalitâts minorizadis ancje inte Europe ocidentâl – si platin però ancje interès di nature economiche e strategjiche di bande di altris stâts che a doprin la difese dai dirits di chestis comunitâts dome tant che scuse. Tal câs specific, la Russie di une bande e judiche la politiche – ancje militâr – filoamericane de Gjeorgjie une provocazion e di chê altre e je preocupade pes consecuencis economics che le colpiressin cui oleodots che si vûl fâ passâ tal teritori gjeorgjan. I Stâts Unîts, invezit, a puartin indenant za di agns une politiche simpri plui fuarte di inclusion des ex republichis sovietichis inte aree di influence dal Pat Atlantic e di svilup di percors energjetics che a tain fûr la Russie (ma ancje Cine e Iran) sei sul front caucasic, sei su chel de Asie centrâl (là che, duncje, a cuistin une impuartance di fonde Afghanistan e Pakistan). Al è just di ricuardâ che chê stesse Russie che vuê e volarès presentâsi tant che la protetore des nazionalitâts tibiadis (Ossezie meridionâl e Abkhazie) e je la stesse che e je responsabile di une vere politiche di gjenocidi in Cecenie, de “vuere sporcje” (come che le definìs la organizazion internazionâl Human Rights Watch) in Ingussezie, e di violencis cuintri altris comunitâts minorizadis tant che i Mari. I Stâts Unîts, che par bocje dal lôr president a àn declarât che Abkhazie e Ossezie meridionâl a son gjeorgjanis e no puedin vê la indipendence, a son i stes che invezit a àn fat di dut par rivâ ae indipendence dal Cossovo e a son tra i prins a vêle ricognossude.
Propit la vicende dal Cossovo e veve tornât a impiâ lis sperancis di indipendence par ossêts meridionâi e abkhazis. Di fat, la pussibilitât di vignî a pats cu la Gjeorgjie e ven judicade impussibile: il president de Republiche abkhaze, Sergei Bagapsh, al spieghe che “la Gjeorgjie e je indipendente a pene di 18 agns, ma e à za fat siet vueris cuintri de Abkhazie”. Une posizion, la sô, condividude ancje dal president de Ossezie meridionâl, Eduard Kokoity, che al spere che cumò, come che al previôt il plan european, si puedi rivâ a di un acuardi internazionâl sul avignî des dôs Republichis autoproclamadis. Ancje se, al zonte Bagapsh, intant di chest ultin conflit si à viodût a clâr che la ONU no je une garanzie cuintri des agressions militârs gjeorgjanis.
Font: Gara, 16/08/08; Vilaweb, 16/08/08; Nationalia, 14/08/08; La Repubblica, 13-16/08/08


text:
Zoologjie
La zoologjie e je la dissipline de biologjie che e studie i animâi. La peraule e ven dal Grêc Zῷov (zoon = "animâl"), e logy ("studi dai").
Brancs de zoologjie[cambie | modifiche il codiç]
- Acarologjie, ven a stâi il studi dai acars e des raspulis o cicîs.
- Aracnologjie, ven a stâi il studi dai ragns e dai sgarpions.
- Cetologjie, ven a stâi il studi dai cetacis.
- Entomologjie, ven a stâi il studi dai insets.
- Etologjie, ven a stâi il studi dai compuartament dai animâi.
- Erpetologjie, ven a stâi il studi dai retii e dai anfibis.
- Ittiologjie, ven a stâi il studi il studi dai pes.
- Malacologjie, ven a stâi il studi il studi dai lecs o moluscs.
- Mamalogjie, ven a stâi il studi dai mamifars.
- Ornitologjie, ven a stâi il studi dai ucei.
- Paleontologjie, ven a stâi il studi dai fossii animai.


text:
Insegnant, nassude dal '46 a Midun, là che la "Miduna" si vierç ae planure, Ide Vallerugo si jere disvelade al mont de poesie cun doi libri di poesiis in lenghe taliane dal titul "La porta dipinta" dal '68 e "Interrogatorio" dal '72, racoltis che a jerin stadis preseadis ancje de critiche e che i vevin permetût di vinci diviers premis venti ator pe Italie.
Ae poesie furlane la Vallerugo e je rivade plui tant e par un troi particolâr, leât al ricuart de none Regjine clamade Maa, une femine furlane fuarte, dolce e cence pôre. Come che e à vût scrit la nestre autore, tra la ave e la gnece si jere creât un fuart leam di stime e di afiet, tâl che dome daspò la muart di none Maa, vignude tal '79, la Vallerugo e scomençarà a componi poesiis par furlan, une lenghe che pûr fevelade in cjase no la veve mai interessade dal pont di viste leterari. Cemût e parcè che la autore e vebi scomençât a scrivi in marilenghe, no sa spiegâlu nancje jê. Si podarès pensâ che il furlan de ave Maa si sedi inlidrisât intai ricès de sô anime plui insot di chel che jê e pensave e che, par une sorte di afinitât eletive, e vebi di un trat sintût la dibisugne di scrivi inte lenghe de ave, magari par rivuart e in ricuart di jê.
Chest il preambul ma tornìn a vuê, daspò scuasit trente agns di lavôr e une lungje spiete de bande dai cultôrs de poesie, il mês di Avost stât, alì dai Colonos di Vilecjaze di Listize e je stade presentade la racolte di poesiis "Mistral" de nestre Ide Vallerugo. Di cheste opare, scrite par furlan inte varietât di Midun, indi àn fevelât Anna De Simone, che e à curât la publicazion, e Paolo Munaro, poete, critic e editôr. Biel che Pierluigi Cappello al à puartât il so omaç poetic ae amie scritore. La racolte "Mistral" e je stade editade de associazion "Il Ponte del Sale" di Rovigo (268 pp. e 18 euros), e e je la tierce opare par furlan di Ide Vallerugo, precedude, secont une lungje scansion temporâl, di "MaaOnda" editade da "I Quaderni del Menocchio", che tal 1997 e fasè cognossi e preseâ la autore de critiche taliane plui atente, e da "Figurae", libri jessût tal 2001 pe golaine "La barca di Babele" par cure dal Circul culturâl di Midun. Al merte inmò sotliniât che la Vallerugo e à partecipat in passat a doi events coletîfs di poesie inmaneâts dai Colonos e compagnâts di dôs publicazions (libri+cd): "Tanche giaiutis. La poesia friulana da Pasolini ai nostri giorni - 2002/2003", par cure di Amedeu Giacomini, e "I colôrs da lis vôs - 2005/2006", par cure di Pierluigi Cappello.
"La vistose diviersitât - e scrîf inte postfazion Anna De Simone - fra il timp de scriture e chel de publicazion si è verificade in part, forsit, pal aparint sens di isolament di cheste poete solitarie viers la propie opare o pluitost pe sô umiltât, deventade leiende in chescj nestris dîs che a àn scancelât dal dizionari fintremai la peraule, e pe sô invincibil contrarietât a dâ fûr i siei scrits".
Mentri l'innomenât poete Franco Loi inte prefazion de racolte al pant: "O ai cognossût pe prime volte Ide Vallerugo scuindude daûr di un arbul, difûr de biblioteche di Codroip. E chest particolâr mi semee significatîf par comprendi il caratar straneôs e insiemit schercevul e impertinent di cheste straordenarie poete de Val di Midun furlane. O scrivevi inte antologjie a jê dedicade de golaine "Nuovi poeti italiani" de Einaudi: 'O crôt che pôcs poetis a vebin une velocitât e une contradizion di pinsîr come cheste femine des monts. E plui sburide dal so pinsîr e je la libertât dal so spirt e dal so dî'.
Chest "Mistral", che al ven fûr daspò "MaaOnda" e "Figurae", si vierç cuntune epigrafe che e torne a bati no dome la olme di une personâl vicende coletive: "Tanti fuèis secj in Provenza. / Mont in svendita, Provenza. / E tu, mint, Provenza viêrta e scura. / Ma tu parcè discoritu, muârta poeta?".
Nô ducj o cognossin lis fueis secjis di une vite, ma si trate ancje de decjadence di un popul e di une culture, di une storie di emigrazions e di tornadis, e de distruzion de nature ator vie di nô, e de soledât dal om, aromai di strani a se stes e a chei altris. No a câs dute cheste secuence di poesie e vierç une strade di se a se, da citâts lontanis a Pofabri 'lûc vêr fûr des mapis / dulà che la nêf e ven jù intun cidinôr mistic tibetan'. E al è juste apont de disberdeade cjadene dal so spirt che e burìs la sô peraule, une vôs che e semee il sudôr di une anime che e brame di dialogâ cu la essence des cjossis, une peraule no spietade, umil e provocatorie dutun in chel, une peraule che e ame la peraule cence altri fin che la cadence e il rispiet di une secuence musicâl: 'Une vôs lontane. / Vôs umane, mê fuarce al mont', e, cemût che inmò e dîs: 'Bonaitsi ramis lizeris e masse naturâls / e diliberait chel mâr che dentri di voaltris al stoche berlant', a semein invocâ il propi padin al scrocâ fûr di une poesie che dentri e infolcje cun urgjence, cence padin".
In sumis une autore dal dut origjinâl la Vallerugo, ma soredut poete di rampide vene poetiche che e je stade buine di puartâ linfe vitâl inte poesie dal Friûl. Come che si po olmâ in cheste sô liriche: "E chêsta distancja a dîsi di te / c'a mi spaventa, ma i soi cussì jo / o i na soi, e sol cussì i pos dîti. / Vaî e rîdi a servìssin al vaî e al rîdi, / al vîvi, no a chêstu gjouc dûr / chêstu smavît aleluja tal nuia. / Ma jo i ti sint, i ti scolti / il dolour, Mâri, da dîsi di nô / in una lenga c'a mour".
La schede: I. Vallerugo, Mistral, ed. Il Ponte del Sale, Rovigo 2010, pp. 268


text:
Il Comitât 482 al à mandât fûr un comunicât stampe su la cuestion de propueste di riduzion dal servizi di interpretariât in Consei regjonâl fate dal president Ballaman (te foto). Il Comitât al riten che cheste propueste e vedi dai aspiets discriminatoris tai confronts des comunitâts linguistichis minorizadis de regjon. Il comunicât stampe complet al è publicât intal prin coment. Ducj i comunicâts dal Comitât si puedin cjatâ ancje achì.
20/11/08
13/11/08
Web tv par ladin pes elezions provinciâls di Trent
Pes elezions de Provincie di Trent i citadins di lenghe ladine a àn podût vê a disposizion un spazi informatîf istituzionâl inte lôr marilenghe cul mieç de web tv. La direte eletorâl de trasmission Ercaboan e à vût un grant sucès come che o podês lei achì. O sin ancjemò in spiete di iniziativis dal gjenar de bande des istituzions de nestre regjon ...
11/11/08
Cuant che la cualitât e paie
Nol è passât masse timp di cuant che, ancje nô, o vevin fevelât de nassite di BBC Alba, il gnûf canâl de television publiche britaniche par gaelic scozês.
Cumò, sul blog di Internazionalitari, o leìn cun plasê che i dâts di scolte di chest canâl a son une vore alts. Te prime setemane di emission a saressin stâts 610 mil i scozês che si son sintonizâts su BBC Alba (ven a dî uns 15% de popolazion scozese), cundut che si calcole che lis personis che a fevelin par gaelic a sedin su par jù 70 mil. I programs, duncje, a son stâts viodûts ancje di tantis personis che no fevelin par gaelic.
La robe no varès di maraveâ par vie che alc dal gjenar si lu viôt ancje inaltrò. Par esempli al sucêt ancje cun ciertis trasmissions par ladin dolomitan. Cun di fat, se si ufrìs un prodot di cualitât, l’ûs di une lenghe minoritarie nol presente un pidiment.
La cuintriprove le vin za vude ancje cun cierts audiovisîfs par furlan (cence volê fai tuart a di nissun, pensìn dome al esempli di Farcadice). In Friûl, di fat, no mancjin dal sigûr lis capacitâts par fâ produzions di cualitât, ma al coventarès che cualchidun i crodès pardabon e al investìs risorsis parsore.
Par dongje, al è impuartant che, inte gjestion des risorsis publichis (e il discors nol vâl dome pes lenghis minorizadis), si tegni cont di criteris di cualitât clârs. Invezit, ancje cuant che i organisims di control a àn dât un judizi negatîf su ciertis produzions, dispès o vin viodût la aministrazion publiche fâ fente di nuie e meti bêçs ancje li. Cussì no si jude dal sigûr la nestre lenghe a cressi e si da in man ai nemîs dal furlan gnovis armis pai lôr atacs.
Cumò, sul blog di Internazionalitari, o leìn cun plasê che i dâts di scolte di chest canâl a son une vore alts. Te prime setemane di emission a saressin stâts 610 mil i scozês che si son sintonizâts su BBC Alba (ven a dî uns 15% de popolazion scozese), cundut che si calcole che lis personis che a fevelin par gaelic a sedin su par jù 70 mil. I programs, duncje, a son stâts viodûts ancje di tantis personis che no fevelin par gaelic.
La robe no varès di maraveâ par vie che alc dal gjenar si lu viôt ancje inaltrò. Par esempli al sucêt ancje cun ciertis trasmissions par ladin dolomitan. Cun di fat, se si ufrìs un prodot di cualitât, l’ûs di une lenghe minoritarie nol presente un pidiment.
La cuintriprove le vin za vude ancje cun cierts audiovisîfs par furlan (cence volê fai tuart a di nissun, pensìn dome al esempli di Farcadice). In Friûl, di fat, no mancjin dal sigûr lis capacitâts par fâ produzions di cualitât, ma al coventarès che cualchidun i crodès pardabon e al investìs risorsis parsore.
Par dongje, al è impuartant che, inte gjestion des risorsis publichis (e il discors nol vâl dome pes lenghis minorizadis), si tegni cont di criteris di cualitât clârs. Invezit, ancje cuant che i organisims di control a àn dât un judizi negatîf su ciertis produzions, dispès o vin viodût la aministrazion publiche fâ fente di nuie e meti bêçs ancje li. Cussì no si jude dal sigûr la nestre lenghe a cressi e si da in man ai nemîs dal furlan gnovis armis pai lôr atacs.
06/11/08
Solidarietât pal istitût culturâl ladin "Majon di fascegn"
Il Comitât 482 a invide ducj i letôrs di chest blog a pandi la proprie solidarietât al istitût culturâl ladin "Majon di fascegn" cuntune email ae direzion info@istladin.net ; altris informazions su lis incredibilis declarazions dal ministri Brunetta cuintri dal istitût si puedin cjatâ sul sît lenghe.net. Intal secont coment o cjatais un esempli za pront di letare di solidarietât che o podês doprâ.
03/11/08
Là che il furlan al è une risorse in plui
Come che al segnale Norman intal so blog, intal curriculum eletronic che al à di compilâ cui che al cîr lavôr intai Dipartiments federâi dal guvier dal Stâts Unîts, tra lis lenghis che il candidât al pues declarâ di jessi bon di fevelâ al è ancje il furlan. Come a dî che, dongje des grandis lenghis di comunicazion e di chês uficiâls, si calcole ancje il furlan (intune cun altris lenghis minorizadis) une risorse in plui par cui che cîr lavôr. Nus somee un segnâl di civiltât e di rispiet che, invezit, intal stât talian no si lu viôt ni tai ministeris, ni inaltrò. Dut câs o restìn in spiete di smentidis...
01/11/08
Egoist cui che nol vûl lis lenghis minoritariis inte pastorâl
"Al sarès un grant segnâl di egoisim, tant che cristians, no pensâ ai nestris fradis che a tabain une lenghe minoritarie" al à declarât Ricardo Grzona, president de Fondazion Ramón Pané dal Honduras intal so belanç de Sinode dai Vescui su la Peraule, che si è tignude in Vatican dai 5 ai 26 di Otubar. Grzona, che inte Sinode al jere un uditôr rapresentant dai catechiscj e dai animadôrs di "Lectio divina" de Americhe Latine, al à ancje declarât che "puartâ la Peraule di Diu voltade inte lenghe dal cûr" al è un at di caritât e si è augurât che al sedi aumentât il lavôr par realizâ la traduzion des scrituris intes lenghis nativis dai popui. No rivìn dut câs a capî cemût che chestis declarazions a puedin convivi cul ategjament incualificabil des jerarchiis catolichis che a van indenant a fâ fente di nuie denant de domande di aprovazion, ferme a Rome dal 2006, dal Messâl Roman par furlan ...
Iscriviti a: Post (Atom)


text: Ancje se cuntun biel ritart us segnalìn l'ultin numar di "La Patrie dal Friûl" dedicât ae storie de Universitât dal Friûl. Un numar impuartant di lei par cognossi la storie des bataiis che il popul furlan al à scugnût frontâ par viodi ricognossût part dal so dirit a un svilup autonom e rispietôs des sôs particolaritâts linguistichis e culturâls. Us segnalìn ancje cheste interessante interviste a Adriano Luci president de Confindustrie di Udin, dulà che si pues viodi benon che la lenghe furlane e pues deventâ ancje un imprest fondamentâl pe cressite economiche dal Friûl.